দ্বিতীয়ত. পাকিস্তান থেকে যে-সব সামরিক কর্মকর্তা নানা প্রতিবন্ধকতা পেরিয়ে এসে যুদ্ধে যোগ দেন তাদের রাজনৈতিক সচেতনতা লক্ষ্যণীয়ভাবে তীব্র। কিন্তু এদের সংখ্যা খুবই কম। আর যুদ্ধের শেষ পর্যায়ে যারা যোগ দিয়েছেন, তাদের মধ্যে কারও কারও পাকিস্তানের ইনটেলিজেন্ট-এর হয়ে যোগ দেয়াটা অস্বাভাবিক নয়। প্রত্যক্ষ যুদ্ধে সামরিক না বেসামরিক গেরিলারা কারা বেশি সাহসিকতা দেখিয়েছিলেন, তা নিয়ে যদি আমরা কূটতর্কের সূচনা করি, তা হবে খুবই দুঃখজনক। এই মুহূর্তে আমার পাবনার নওগাঁর যুদ্ধের কথা মনে পড়ছে, ওই যুদ্ধে পলাশডাঙা যুব শিবিরের নেতৃত্বে পাকিস্তানীদের একটি পুরো রেজিমেন্টের সবাইকে প্রত্যক্ষ যুদ্ধে নিহত করা হয়। এটি ছিল একটি চাঞ্চল্যকর ঘটনা। সেই যুদ্ধের নেতৃত্ব দেয়ার জন্যে আবদুল লতিফ মির্জা কিন্তু কোনও পুরষ্কার বা পদক পাননি।